कूटनीतिक माधुर्य की दृष्टि से हिलरी अपनी इस यात्रा के दौरान मुंबई तथा दिल्ली में अनेक भारतीय उद्यमियों के साथ समाजसेवी संगठनों, कलाकारों और सामान्य जनों के सहकारिता समूहों से भी भेंट करेंगी। यही नहीं, वे मुंबई के उसी ताज होटल में ठहरेंगी, जो 26/11 के आतंकी हमलों का शिकार हुआ था। माना जा रहा है कि यह भारत-अमेरिका की आतंकवाद से जुड़ी साझा चिन्ताओं को लेकर अमेरिकी सरकार द्वारा मैत्रीपूर्ण सहकारिता के पक्ष में उठाया गया प्रतीकात्मक कदम है। लेकिन इससे पहले कि हमारा नेतृत्व ताज के क्रिस्टल रूम में टी.वी. कैमरों के आगे ‘इंडिया लव्स ओबामा’ जैसा कोई वाक्य भारत की एक अरब आबादी की ओर से पेश करे या मीडिया के पाठक/दर्शकों को ग्रामीण साथिनों या पंचायत सदस्यों के हाथों में हाथ डाले नाचती क्लिंटन दम्पति की पुरानी रंगारंग छविया दिखाई जवें, हमें व्यावहारिक धरातल पर सोचना होगा। जो चीनी मुह के सम्पर्क में आकर बड़ी मीठी प्रतीत होती है, ऑर्गेनिक केमिस्ट्री की भाषा में वह अंतत: सिर्फ एक फॉमरूला है। ताज-प्रवास में अमेरिका को भले ही चीनी की मिठास दिखाई देती हो, जी-8 से निकले संकेतों से सतर्क भारत के सोचने-विचारने में (अभी भी) समर्थ नागरिकों को उसकी नयनाभिराम छवियॉं बहुत करके जन-सम्पर्क कवायद का एक फॉमरूला ही प्रतीत हो रही हैं।